Տասը օր չանցած՝ իրավապահները նոր հիմք գտան ընդդեմ Սարգսյանների քրեական հետապնդում իրականացնելու, և հարկատուն կրկին հրճվանք ապրեց: Նոր հիմքը ներկայացրել էր քաղաքացի Դավիթ Սիմոնյանը /մականունները՝ Ճլե, Կյաժ/: Նա մոտ է եղել Սարգսյանների ընտանիքի հետ, ընտրությունների ժամանակ ՀՀԿ-ին ձայն բերող թաղային կրիմինալի վառ ներկայացուցիչ է, հետագայում դատապարտվել է թմրամիջոցների ապօրինի տարածման համար, և ինչ-ինչ պատճառներով որոշել է դեմ դուրս գալ նախկին բարեկամներին: Օրերս նա դատախազություն է դիմել՝ հայտնելով, որ 2007 թվականին Սաշիկի որդի Հայկ Սարգսյանն իրենց տան առաջին հարկում գտնվող թիկնազորի համար նախատեսված սենյակում իր հետ կենցաղային վեճ է ունեցել, և գտնվելով թմրանյութի ազդեցության տակ՝ սպառնացել է սպանել իրեն, ապա իր մոտ պահվող արտասահմանյան արտադրության ատրճանակից կրակել է իր որովայնին: Այդտեղ է եղել նաև իրենց ընկերներից Ա. Ղևոնդյանը, որն էլ հետագայում ներկայացել է ոստիկանություն և իր վրա է վերցրել մեղքը: «Նկատի ունենալով, որ Դ. Սիմոնյանը հաշտվել է վերջինիս հետ, 2007 թվականի մայիսի 28-ին, դիմողի բողոքի բացակայության և հաշտվելու հիմքով որոշում է կայացրել քրեական գործով Արթուր Ղևոնդյանի նկատմամբ քրեական հետապնդում չիրականացնելու և քրեական գործով վարույթը կարճելու մասին», - գրված է դատախազության հաղորդագրության մեջ: